Karoséria

Karoséria je časť automobilu, do ktorej nastupujú cestujúci, vkladá sa do nej batožina a upevňuje sa na ňu buďto nosný rám so strojovým podvozkom, alebo jednotlivé časti strojového podvozku priamo. V prípade, že sú časti strojového podvozku montované priamo na karosériu, hovorí sa o bezrámovej karosérii, čo je dnes bežný typ karosérii. V minulosti karosérie obsahovali drevené diely, ktoré boli potiahnuté tenkými kovovými plechmi, ale po druhej svetovej vojne sa začalo od drevených častí karosérie upúšťať a do popredia sa dostali celokovové karosérie. Na pretekárske účely sa niekedy kvôli zníženiu hmotnosti automobilu vyrábajú karosérie čiastočne z hliníka, alebo laminátu. V minulosti mali niektoré nízko výkonné modely automobilov celú karosériu vytvorenú z laminátu, alebo iných plastických hmôt. V súčasnosti prebiehajú pokusy o vytvorenie celohliníkových karosérii, prípadne sú niektoré pretekárske automobily vytvorené s karosériou z uhlíkových vláken, ktorá sa vyznačuje vysokou pevnosťou a malou hmotnosťou.

 Rozdelenie 
Podľa konštrukcie sa karosérie delia na:
 podvozkové - podvozok vozidla musí mať nosný rám, na ktorom je karoséria uložená
 polonosné - prenášajú časť zaťaženia, sú pevnejšie
 samonosné - prenášajú celé zaťaženie. Ďalej sa rozdeľujú na:
 rámové - so vstavaným rámom, ktorý je ich súčasťou
 škrupinové - sú tvorené priestorovou vystuženou konštrukciou, môžu prípadne obsahovať snímateľné panely
Podľa účelu sa karosérie delia na:
 osobné
 nákladné
 autobusové Kubále J.: Motorové vozidlá. Príroda Bratislava. 1. vydanie 1988. 

 Karosérie osobných automobilov 
Typy karosérie uvedené v slovenskej legislatíve Vyhláška č.116 MDPaT SR z roku 1997 o podmienkach premávky vozidiel na pozemných komunikáciách v znení neskorších predpisov.:
 zatvorená karoséria s pevnou neodnímateľnou strechou, prípadne sa môže časť strechy otvárať:
 sedan - 4 plnohodnotné sedadlá v dvoch radoch, 2 až 5 dverí (v staršej literatúre práve 4), stupňovitá zadná časť
 hatchback - sedan so splývavou zadnou časťou s otvárajúcimi sa zadnými dverami so závesmi pri streche
 liftback - sedan so splývavou zadnou časťou s otvárajúcimi sa zadnými dverami so závesmi pri streche s odsadením pod spodnou hranou okna
 limuzína - priestrannejšia ako sedan, minimálna dĺžka 5,4 metra, 4 a viac sedadiel, 4 alebo 6 bočných dverí, za prednými sedadlami môže byť deliaca stena
 kupé - 2 až 3 sedadlá vpredu, vzadu môže byť obmedzený priestor pre ďalšie 2 sedadlá, 2 dvere prípadne zadné veko siahajúce až po strechu
 Shooting Brake - 3 až 5-dverový typ karosérie z hranatou sklápacou zadnou časťou ako kombi alebo hatchback, hoci nikedy sa používajú aj jedny alebo pár bočne otvárateľných dverí
 osobné kombi (osobný dodávkový automobil) - 4 a viac sedadiel najmenej v dvoch radoch zadné sklopné alebo vyberateľné, 3 až 5 dverí, zadná stena kolmá alebo zošikmená maximálne do 15°
 kombi (mikrobus) - ako osobné kombi s vyššie posadenými sedadlami, vzťažný bod R sedalda vodiča musí byť minimálne 750 mm nad vozovkou, môže byť odvodené od malého nákladného automobilu, ale pri každom rade sedadiel musí byť bočné okno
 premenlivá karoséria:
 kabriolet - 4 a viac sedadiel najmenej v dvoch radoch, 2 alebo 4 bočné dvere, strecha poddajná alebo pevná, sťahovacia, sklápacia alebo odnímacia, bez pevných rámov bočných dverí, ale s pevnými stĺpikmi čelného skla, alebo s ochranným oblúkom
 roadster - 2 až 3 sedadlá vpredu, vzadu môže byť obmedzený priestor pre ďalšie 2 sedadlá, 2 dvere, strecha poddajná alebo pevná, sťahovacia, sklápacia alebo odnímacia, bez pevných rámov bočných dverí, ale s pevnými stĺpikmi čelného skla, alebo s ochranným oblúkom

Ostatné typy karosérie, ktoré sa uvádzajú v rôznej literatúreHudec P.: Motorové vozidlá III. Projektovanie vozidiel. SjF STU Bratislava. 2. vydanie 1996. :
 tudor - zatvorená karoséria, 4 plnohodnotné sedadlá, 2 dvere (aktuálne dvojdverový sedan)
 túrer - 4 sedadlá, plátená sklápacia strecha, sklápacie čelné sklo
 faetón
 polokabriolet

 Karosérie nákladných automobilov 
 kapotová búdka
 polokapotová búdka
 trambusová búdka 

 Referencie 

 Iné projekty